b'\n_START_ARTICLE_\nDouglas R. Hofstadter\n_START_SECTION_\n\xc5\xbdivljenje\n_START_PARAGRAPH_\nDouglas Richard Hofstadter se je rodil leta 1945 znanemu Nobelovemu nagrajencu iz fizike Robertu Hofstadterju in Nancy Givan Hofstadter. Kljub rojstvu v New Yorku je ve\xc4\x8dino odra\xc5\xa1\xc4\x8danja pre\xc5\xbeivel na kampusu stanfordske univerze v Kaliforniji, kjer je u\xc4\x8dil njegov o\xc4\x8de. Leto dni je \xc5\xbeivel tudi v Genevi, kjer se je za\xc4\x8del zanimati za jezike in se tudi nau\xc4\x8dil govoriti francosko. \xc5\xbde v otro\xc5\xa1tvu so ga zanimale znanstvene vede. V srednji \xc5\xa1oli in na univerzi se je njegovo zanimanje za znanost samo \xc5\xa1e pove\xc4\x8dalo. Poleg znanosti, pa se je za\xc4\x8del zanimati tudi za umetnost, jezikoslovje in glasbo. Njegova najljub\xc5\xa1a skladatelja sta Chopin in Bach. Po diplomi s stanfordske univerze je med letoma 1965 in 1966 \xc5\xbeivel v Evropi nato pa se je vrnil v ZDA in za\xc4\x8del \xc5\xa1tudirati matematiko v Berkeleyu v Kaliforniji. Kmalu je izgubil ljubezen za matematiko, saj se mu je zdela preve\xc4\x8d abstraktna in omejena. Prekinil je s \xc5\xa1tudijem in se v za\xc4\x8detku leta 1968 vpisal na Univerzo Oregona, kjer je matematiko zamenjal za teoreti\xc4\x8dno fiziko in iz nje leta 1976 tudi doktoriral. Nekaj let je bil pomo\xc4\x8dnik profesorja ra\xc4\x8dunalni\xc5\xa1tva na Univerzi Indiane, trenutno pa na isti univerzi tudi pou\xc4\x8duje._NEWLINE_Hofstadter je bil poro\xc4\x8den z Carol Ann Brush, do njene smrti leta 1985. Z njo je imel dva otroka Dannyja in Monico. Njegova knjiga Le Ton beau de Marot je posve\xc4\x8dena umrli \xc5\xbeeni in otrokoma, ki sta bila ob smrti matere stara le pet in dve leti. Leta 2012 se je ponovno poro\xc4\x8dil, tokrat z Beofen Lin.\n_START_SECTION_\nFilozofija\n_START_PARAGRAPH_\nHofstadter je \xc4\x8dlovek \xc5\xa1tevilnih prepri\xc4\x8danj in idej, ki so sprejete na razli\xc4\x8dne na\xc4\x8dine. Jasno na primer zavra\xc4\x8da predvidevanja tehnolo\xc5\xa1ke singularnosti. To je hipoteti\xc4\x8den trenutek v prihodnosti \xc4\x8dlove\xc5\xa1tva, ko se bo umetna inteligenca za\xc4\x8dela sama razvijati in bo drasti\xc4\x8dno spremenila tehnologijo in kulturo. Organiziral je \xc5\xa1tevilne javne razprave na \xc5\xa1tevilnih univerzah na temo umetne inteligence, kjer je izrazil svoje dvome o omenjeni tehnolo\xc5\xa1ki singularnosti._NEWLINE_Sam se po\xc4\x8duti neprijetno ob ra\xc4\x8dunalni\xc5\xa1ki kulturi, klub temu, da je velik del njegovih obo\xc5\xbeevalcev navdu\xc5\xa1en nad tehnologijo. Veseli ga, da njegova dela navdihujejo \xc5\xa1tudente, da za\xc4\x8denjajo kariere na podro\xc4\x8dju ra\xc4\x8dunalni\xc5\xa1tva in umetne inteligence, vendar ga osebno ra\xc4\x8dunalniki ne zanimajo. Rad ima estetiko, zato v delih drugih mislecev ceni enostavnost, jasnost, eleganco in njihov trud razlo\xc5\xbeiti skrite ideje na najbolj enostaven a razumljiv na\xc4\x8din. Po teh na\xc4\x8delih sku\xc5\xa1a pisati tudi svoja dela. Hofstadter je zaradi svojih prepri\xc4\x8danj in iz so\xc4\x8dutja vegetarijanec.\n_START_SECTION_\nUmetnost\n_START_PARAGRAPH_\nHofstadterjevo obo\xc5\xbeevanje umetnosti in lepote ga spremlja \xc5\xbee celo \xc5\xbeivljenje, tako znotraj kot zunaj poklica. Poleg poezije ima rad tudi matemati\xc4\x8dne vzorce in fraktale, razli\xc4\x8dne vrste \xc4\x8drk in zvo\xc4\x8dne vzorce. Celo sam je rekel, da \xc5\xbeivi z eno nogo v svetu umetnosti, z drugo nogo pa v svetu znanosti. Imel je celo nekaj svojih del razstavljenih v razli\xc4\x8dnih univerzitetnih galerijah. Med njegova dela spadajo velike zbirke razli\xc4\x8dnih pisav ter ambigramov. To so grafi\xc4\x8dne upodobitve tekstov, ki ostanejo enake, \xc4\x8de jih prezrcalimo ali zavrtimo. Zaradi ljubezni do glasbe je napisal celo nekaj del, ve\xc4\x8dino za klavir, nekaj pa tudi za klavir in vokal. Ta dela je izdal pod naslovom DRH/JJ. Zavzet je tudi za jezike, saj poleg maternega jezika angle\xc5\xa1\xc4\x8dine, teko\xc4\x8de govori \xc5\xa1e francosko in italijansko. S svojimi otroci se celo pogovarja v italijan\xc5\xa1\xc4\x8dini. U\xc4\x8dil se je tudi nem\xc5\xa1\xc4\x8dino, ru\xc5\xa1\xc4\x8dino, \xc5\xa1pan\xc5\xa1\xc4\x8dino, \xc5\xa1ved\xc5\xa1\xc4\x8dino, mandarin\xc5\xa1\xc4\x8dino, nizozem\xc5\xa1\xc4\x8dino, polj\xc5\xa1\xc4\x8dino in hindij\xc5\xa1\xc4\x8dino.\n_START_SECTION_\nDela\n_START_PARAGRAPH_\nNapisal je veliko knjig in \xc4\x8dlankov, v \xc5\xa1tevilnih delih pa je samo sodeloval. Pisal je med drugim tudi kolumne. Ko je Martin Gardner prenehal pisati kolumno za revijo Scientific America, ga je nasledil Hofstadter. Naslov njegove kolumne je bil Metamagical Themas anagram Gardnerjevega naslova Mathematical Games. Kolumno je imel med letoma 1981 in 1983, teme kolumne pa so se ves \xc4\x8das razlikovale. Ena od tem je bila tudi razmi\xc5\xa1ljanje o slabih u\xc4\x8dinkih seksisti\xc4\x8dnega jezika. Tej temi je posvetil tudi dve poglavji knjige Metamagical Themas._NEWLINE_Na \xc5\xa1tevilnih podro\xc4\x8djih so njegova odkritja in ideje postale zelo znane. Med njimi je na primer Hofstadterjev metulj. To je matemati\xc4\x8dni objekt v fiziki, ki opisuje teoreti\xc4\x8dno obna\xc5\xa1anje elektronov v magnetnem polju. Odkril ga je leta 1976. Ime je dobil po izgledu, saj zgleda kot simetri\xc4\x8dni metulj sestavljen iz fraktalov. Zelo znane so tudi Hofstadterjeve to\xc4\x8dke. To so posebne to\xc4\x8dke v vsakem trikotniku. Obstaja ve\xc4\x8d to\xc4\x8dk, vendar so vse v sredi\xc5\xa1\xc4\x8du trikotnika. Med vsemi to\xc4\x8dkami sta najbolj zanimivi Hofstadterjeva ni\xc4\x8d-to\xc4\x8dka in Hofstadterjeva ena-to\xc4\x8dka. Njegovo najbolj znano odkritje pa je Hofstadterjev zakon.\n_START_SECTION_\nFARG\n_START_PARAGRAPH_\nHofstadter je veliko truda vlo\xc5\xbeil tudi v skupino FARG (Fluid Analogies Research Group). Je vodja te skupine, ki se ukvarja z raziskovanjem konceptov in kognitivnostjo. Zadnjih 25 let so \xc2\xbbFARGonavti\xc2\xab\xc2\xa0ustvarili \xc5\xa1tevilne ra\xc4\x8dunalni\xc5\xa1ke modele \xc4\x8dlove\xc5\xa1kih konceptov. Napredek je viden, vendar jih vseeno \xc4\x8daka \xc5\xa1e dolga pot, saj je razvoj teh modelov zelo po\xc4\x8dasen. Zelo zanimiv mu je \xc4\x8dlove\xc5\xa1ki um oziroma predvsem njegove napake, ki mu omogo\xc4\x8dajo bli\xc5\xbeji vpogled v \xc4\x8dlove\xc5\xa1ke mo\xc5\xbegane, zavest in mehanizme ustvarjalnosti.\n_START_SECTION_\nHofstadterjev zakon\n_START_PARAGRAPH_\nHofstadterjev zakon je del njegove knjige G\xc3\xb6del, Escher, Bach: An Eternal Golden Braid. Zakon je trditev, ki ozna\xc4\x8duje te\xc5\xbeavnost napovedovanja \xc4\x8dasa, potrebnega, da opravimo nalogo znatne zapletenosti._NEWLINE_Hofstadterjev zakon: \xc2\xbbStvari vedno trajajo dlje, kot si ra\xc4\x8dunal, tudi \xc4\x8de si v predvidevanjih upo\xc5\xa1teval Hofstadterjev zakon.\xc2\xab_NEWLINE_Velikokrat je relevanten, ko je govora o tehnikah za izbolj\xc5\xa1anje produktivnosti. Dobro izra\xc5\xbea te\xc5\xbeavo ocenjevanja \xc4\x8dasa za dokon\xc4\x8danje kompleksne naloge. Prvi\xc4\x8d je bil predstavljen v povezavi z ra\xc4\x8dunalniki, ki so igrali \xc5\xa1ah. Takrat je Hofstadter rekel: \xc2\xbbNa za\xc4\x8detku razvoja ra\xc4\x8dunalni\xc5\xa1kega \xc5\xa1aha so ljudje ocenili, da bo po 10 letih ra\xc4\x8dunalnik oziroma program postal svetovni prvak. Ampak po desetih letih se je zdelo kot, da je dan, ko bo ra\xc4\x8dunalnik postal svetovni prvak \xc5\xa1e vedno oddaljen 10 let.\xc2\xab\xc2\xa0Po njegovih besedah naj bi bil to samo \xc5\xa1e en dokaz za Hofstadterjev zakon.\n_START_SECTION_\nNadaljnjo branje\n_START_PARAGRAPH_\nZa nadaljnjo branje si lahko pogledate tudi dva slovenska \xc4\x8dlanka: Igra in resni\xc4\x8dnost v sodobni znanosti (Prevod dialoga Rakov kanon iz knjige Douglasa C. Hofstadterja: G\xc3\xb6del, Escher, Bach) in Odprta vrata v polje ontolo\xc5\xa1kega temelja (na kratko o knjigi Oko duha).\n_START_SECTION_\nKnjige prevedene v sloven\xc5\xa1\xc4\x8dino\n_START_PARAGRAPH_\nOko duha\xc2\xa0: fantazije in refleksije o jazu in du\xc5\xa1i / zbrala in uredila Douglas R. Hofstadter in Daniel C. Dennett, Ljubljana\xc2\xa0: Mladinska knjiga, 1990'